CSM București se întărește pentru sezonul 2024/2025! A transferat de la viitoarea adversară din Liga Campionilor
Oficialii echipei feminine de handbal CSM Bucureşti au anunţat că din vară o vor avea la dispoziție pe germanca Alina Grijseels.
Alina Grijseels, de la Metz, va juca în sezonul viitor la CSM București
Ea evoluează în prezent la Metz, formație pe care CSM București o va întâlni în sferturile Ligii Campionilor. Învingătoarea se califică în Final Four.
Grijseels, care pe 12 aprilie va împlini 28 de ani, joacă pe postul de centru, dar poate prelua şi inter dreapta.
În sezonul 2021-2022 al EHF Champions League a avut o evoluţie foarte bună în tricoul lui Borussia Dortmund, cu un total de 84 de goluri înscrise, deşi echipa sa a fost oprită în play-off-ul pentru "sferturi" de Metz.
Un sezon mai târziu, Dortmund nu a mai evoluat în Liga Campionilor, dar Grijseels a fost unul dintre motoarele echipei până în Final 4-ul EHF European League.
Cei de la Metz nu au uitat jocul Alinei din dubla anului precedent, mai ales pe teren propriu, când a înscris 9 goluri, şi au obţinut semnătura centrului german din vara anului 2023.
Căpitan al naţionalei ţării sale, Grijseels a fost una dintre jucătoarele de bază ale Germaniei la CM de la finalul anului trecut, cu care a terminat pe locul 6, marcând României 3 goluri.
La Metz a avut un plus pe finalul sezonului regulat al EHF Champions League. A fost una dintre cele mai bune jucătoare ale echipei sale şi a înscris goluri importante în ultimele trei etape din grupă: 5 cu Esbjerg, 4 cu Ikast, 4 cu FTC. Metz a termina grupa pe primul loc și a obținut calificarea directă în sferturile întrecerii.